**Glen Kamara** (s. 28. lokakuuta 1995 Tampere) on suomalainen jalkapalloilija, joka pelaa keskikenttäpelaajana Englannin mestaruussarjan Leeds Unitedissa ja Suomen A-maajoukkueessa.

Kamara siirtyi englantilaisen Arsenalin junioriakatemiaan vuonna 2012, ja hän nousi seuran edustusjoukkueeseen kaudella 2015–2016. Heinäkuussa 2017 Kamara siirtyi skotlantilaisen Dundeen riveihin. Puolentoista kauden jälkeen Kamara siirtyi tammikuussa 2019 Skotlannin liigan Rangersiin 50 000 punnalla. Kamara pelasi Rangersissa ensimmäisen kerran Eurooppa-liigassa kaudella 2019–2020. Keväällä 2022 Kamarasta tuli neljäs suomalainen miespelaaja Jari Litmasen, Sami Hyypiän ja Petri Pasasen jälkeen, joka on pelannut Uefan alaisen cupkilpailun loppuottelussa, kun Rangers hävisi niukasti Eintracht Frankfurtille Eurooppa-liigan finaalissa. Elokuussa 2023 Kamara siirtyi Englannin mestaruussarjan Leeds Unitediin.

Kamara pelasi ensimmäisen A-maajoukkueottelunsa 22-vuotiaana vuonna 2017 Viroa vastaan, ja hän vakiinnutti paikkansa maajoukkueen vakiomiehistössä vuoden 2018 aikana. Kamara on ollut maajoukkueen runkopelaaja Kansojen liigassa 2018 ja EM-karsinnoissa 2019.

Suomen Palloliitto valitsi Kamaran vuoden lupaavaksi pelaajaksi 2013 ja vuoden parhaaksi miespelaajaksi 2022.

Seurajoukkueet
--------------

### Arsenal

Kamara Arsenalissa vuonna 2015.
Tampereella sierraleonelaisille vanhemmille syntyneen, 12-vuotiaana Lontooseen muuttaneen ja vuonna 2012 englantilaisen Arsenalin junioriakatemiaan siirtyneen Glen Kamaran pelaajaura aikuisten tasolla alkoi kaudella 2015–2016, kun hän nousi Arsenalin edustusjoukkueen pelaavaan kokoonpanoon liigacupin ottelussa Sheffield Wednesdayta vastaan. Kamara pelasi kevätkauden 2016 lainalla Englannin kolmostaso League Onen Southend Unitedissa ja syyskauden 2016 lainalla nelostaso League Twon Colchester Unitedissa. Kamara ei kuitenkaan ollut Arsenalin edustusjoukkueen kokoonpanossa Englannin liigan otteluissa vaan pelasi sarjaotteluita ainoastaan juniorijoukkueiden riveissä.

### Dundee

Glen Kamara siirtyi heinäkuussa 2017 kahden vuoden sopimuksella Skotlannin liigassa pelanneen Dundeen riveihin. Hän pelasi ensimmäisen kerran Premiershipissä 5. elokuuta 2017 ottelussa Dundee–Ross County. Kamara vakiinnutti heti paikkansa Dundeen avauskokoonpanossa. Hän oli sivussa vain yhdestä sarjaottelusta pelikiellon vuoksi ja pelasi kauden aikana yhteensä 37 ottelua. Dundee joutui taistelemaan kauden 2017–2018 aikana sarjapaikkansa puolesta, mutta joukkue oli lopulta Skotlannin liigassa yhdeksäs.

Kamara jatkoi Dundeessa avauskokoonpanon pelaajana myös kaudella 2018–2019. Hän pelasi tammikuuhun 2019 mennessä 16 ottelua. Dundee oli tammikuun lopussa sarjassa toiseksi viimeisenä.

### Rangers

Glen Kamara siirtyi tammikuussa 2019 neljän ja puolen vuoden sopimuksella Skotlannin liigassa pelaavaan Rangersiin. Seurat eivät julkistaneet siirtosummaa, mutta lehtitietojen mukaan Rangers maksoi Kamarasta Dundeelle 50 000 puntaa. Kamara pelasi ensimmäisen kerran Rangersissa 16. helmikuuta 2019 ottelussa Rangers–St. Johnstone. Ensimmäisen maalin Premiershipissä Kamara teki 27. helmikuuta 2019 vanhaa seuraansa Dundeeta vastaan. Kamara vakiinnutti paikkansa Rangersin keskikentällä ja pelasi loppukauden aikana yhteensä 13 liigaottelua. Rangers oli kaudella 2018–2019 Skotlannin liigassa toinen, kun Celtic vei mestaruuden yhdeksän pisteen erolla. Rangers pääsi seuraavan kauden Eurooppa-liigan karsintoihin.

Kamaran ja Rangersin kausi 2019–2020 alkoi Eurooppa-liigan karsintaotteluilla, ja joukkue eteni karsintojen kautta Eurooppa-liigan lohkovaiheeseen. Kamara jatkoi Steven Gerrardin valmentamassa Rangersissa avauskokoonpanon pelaajana. Kamara pelasi ensimmäisen Eurooppa-liigaottelunsa 19. syyskuuta 2019 Feyenoordia vastaan. Rangers oli lohkossaan toinen, kun se jätti taakseen Young Boysin ja Feyenoordin. Lohkon voitti Porto. Rangers eteni joulukuussa pelattuun liigacupin finaaliin mutta hävisi sen Celticille maalein 0–1. Skotlannin liigan kausi keskeytyi maaliskuussa 2020 maailmanlaajuisen koronaviruspandemian vuoksi. Sarjaa ei jatkettu enää tämän jälkeen, vaan 30. kierroksen jälkeiset sijoitukset jäivät loppusijoituksiksi. Kamara pelasi kauden aikana yhteensä 19 liigaottelua, joista 18 avauskokoonpanossa. Rangers oli edellisvuoden tapaan toinen, kun Celtic voitti mestaruuden. Rangers pääsi seuraavan kauden Eurooppa-liigan karsintoihin. Eurooppa-liigan pudotuspeleissä Rangers eteni neljännesvälieriin mutta hävisi otteluparinsa Leverkusenille. Kamara pelasi myös 15 ottelua Eurooppa-liigassa. Syksyllä 2021 Kamara teki vuoteen 2025 asti ulottuvan jatkosopimuksen Rangersin kanssa. 

Kaudella 2021–2022 Rangers jäi sarjassa jälleen toiseksi, mutta onnistui voittamaan Skotlannin cupin sekä etenemään Eurooppa-liigassa aina loppuotteluun asti. Kamara onnistui maalinteossa Eurooppa-liigan välierän toisessa osaottelussa RB Leipzigiä vastaan. Kamara oli avauskokoonpanossa myös loppuottelussa Eintracht Frankfurtia vastaan. Rangers hävisi ottelun lopulta rangaistuspotkukilpailussa.

Kaudella 2022–2023 Kamara jäi pieneen rooliin Rangersissa ja kesällä 2023 hän ei enää harjoitellut joukkueen mukana.

### Leeds United

Elokuun lopulla 2023 Kamara siirtyi nelivuotisella sopimuksella Englannin mestaruussarjan Leeds Unitediin.

Maajoukkue
----------

Glen Kamara pelasi ikäluokkansa (1995) maajoukkueessa 16-vuotiaana 4. syyskuuta 2012 Loviisassa pelatussa maaottelussa Suomi–Sveitsi. Kamara pelasi oman ikäluokkansa maajoukkueessa yhdeksän maaottelua ja vuotta vanhempien (1994) maajoukkueessa 12 maaottelua. Hän teki poikien maaotteluissa yhden maalin.

Alle 21-vuotiaiden maajoukkueessa Kamara pelasi ensimmäisen kerran 18-vuotiaana 1. kesäkuuta 2014 Myllykoskella Saviniemen jalkapallostadionilla pelatussa EM-karsintaottelussa Suomi–Moldova. Kamara kuului Suomen vakiomiehistöön vuoden 2017 alle 21-vuotiaiden EM-kisojen karsintaotteluissa. Kamara pelasi yhteensä 15 nuorten maaottelua.

A-maajoukkueeseen Kamara pääsi 22-vuotiaana, kun Markku Kanerva valitsi hänet suoraan avauskokoonpanoon 9. marraskuuta 2017 Töölön jalkapallostadionilla pelatussa maaottelussa Suomi–Viro. Ensimmäisen kilpailullisen ottelun maajoukkueessa Kamara pelasi 12. lokakuuta 2018, kun Kanerva vaihtoi hänet kentälle Tallinnassa pelatussa Kansojen liigan ottelussa Viro–Suomi. Kamara vakiinnutti paikkansa A-maajoukkueessa vuoden 2018 aikana. Hän on ollut mukana Suomen joukkueessa Kansojen liigassa 2018 ja EM-karsinnoissa 2019. Kamara pelasi avauskokoonpanossa, kun Suomi voitti marraskuussa 2019 Liechtensteinin ja varmisti paikan ensimmäistä kertaa EM-lopputurnaukseen.

Yksityiselämä
-------------

Kamara puhuu suomea sujuvasti, mutta on antanut haastatteluja pääasiassa englanniksi. Hän puhuu suomea lapsuudenkavereidensa kanssa sekä maajoukkueen harjoituksissa ja peleissä.

Kamara on vakaumuksellinen kristitty. Hän kertoo rukoilevansa ja lukevansa Raamattua päivittäin.

Saavutukset
-----------

### Seurat

**Rangers**

* Premiership (1): 2020–2021
* Skotlannin cup (1): 2021–2022

### Henkilökohtaiset

* Suomen Palloliiton Vuoden lupaava pelaaja: 2013
* Suomen Palloliiton Vuoden miespelaaja: 2022

Tilastot
--------

### Kausi kaudelta

*Tilanne 1. syyskuuta 2023.*

| Kausi | Seura | Sarja | O | M |
| --- | --- | --- | --- | --- |
| 2015–2016 | Arsenal | Premier League | 0 | 0 |
| Southend United | League One(3) | 6 | 0 |
| 2016–2017 | Arsenal | Premier League | 0 | 0 |
| Colchester United | League Two(4) | 4 | 0 |
| 2017–2018 | Dundee | Premiership | 37 | 0 |
| 2018–2019 | Dundee | Premiership | 16 | 0 |
| Rangers | Premiership | 13 | 1 |
| 2019–2020 | Rangers | Premiership | 19 | 0 |
| 2020–2021 | Rangers | Premiership | 28 | 1 |
| 2021–2022 | Rangers | Premiership | 31 | 3 |
| 2022–2023 | Rangers | Premiership | 22 | 1 |
| Yhteensä | 176 | 6 |

(3) Kolmas sarjataso.  
(4) Neljäs sarjataso.

### A-maajoukkuemaalit

*Tilanne 1. syyskuuta 2023. Tilastossa Suomen maalit ensin.*

|  | Päivä | Stadion | Vastustaja | Tulos | Suomen maalit | Kilpailu |
| --- | --- | --- | --- | --- | --- | --- |
| 1 | 15.10.2018 | Tampereen stadion, Tampere |  Kreikka | 2–0 | 46' 1–0 Soiri, 89' 2–0 **Kamara** | Kansojen liiga 2018 |
| 2 | 19.6.2023 | Olympiastadion, Helsinki |  San Marino | 6–0 | 16' 1–0 **Kamara**, 39' 2–0 Källman, 65' 3–0 Håkans, 72' 4–0 Håkans, 74' 5–0 Håkans, 76' 6–0 Pukki | EM2024-karsinnat |

Lähteet
-------

1. ↑  Kamaran seuratilastot Transfermarktin sivuilla
2. ↑  Heikki Kuparinen: Tappiottoman eurokauden pelannut Eintracht Frankfurt juhlii Eurooppa-liigan voittoa - Glen Kamara vaihtopenkille kesken pelin *SuomiFutis*.  18.5.2022. Viitattu 1.9.2023.
3. ↑  Soininen, Heidi (vast. toim.): *Jalkapallokirja 2014*, s. 18. Suomen Palloliitto, 2014. ISSN 0787-7188.
4. ↑  Porvari, Riku & Vainikka, Jussi: Vuoden parhaita palkittiin jälleen Captain's Ball -gaalassa  1.12.2022. Yle. Viitattu 12.2.2023.
5. ↑  Suomalaislupaus Kamaralla karu debyytti Arsenalissa Iltalehti 27.10.2015.
6. ↑  Pikkuhuuhkajien luottopelaaja siirtyy Arsenalista Skotlannin liigaan YLE Urheilu 13.7.2017.
7. ↑  Huuhkajien keskikenttäkomeetta siirtyy Skotlannissa suurempaan seuraan YLE Urheilu 5.1.2019.
8. ↑  Huuhkajien Glen Kamaran siirto Rangersiin aikaistui – "En malta odottaa" YLE Urheilu 1.2.2019.
9. ↑  Huuhkajien Glen Kamara iski avausmaalinsa Rangersissa – Steven Gerrard ylistää "ale-ostosta" Ilta-Sanomat 28.2.2019.
10. ↑  Steven Gerrard paljasti: Huuhkajien tähden perässä on useita seuroja – "Ai, mistä tiedän vai?" Ilta-Sanomat 9.11.2019.
11. ↑  Huuhkaja-tähti loisti Eurooppa-liigassa - kannattajilta upea ele menehtyneelle ex-pelaajalle Iltalehti 19.9.2019.
12. ↑  "Helppo päätös" – Huuhkajien Glen Kamara jatkaa Glasgow Rangersissa *Yle Urheilu*.  22.9.2021. Viitattu 23.2.2022.
13. ↑  Glen Kamara tälläsi komean maalin – Rangers eteni Eurooppa-liigan finaaliin *mtvuutiset.fi*.  5.5.2022. Viitattu 1.9.2023.
14. ↑  Glen Kamaralle katkera finaalipettymys – Frankfurt voitti Eurooppa-liigan rankkareilla *www.iltalehti.fi*. Viitattu 1.9.2023.
15. ↑  Janne Oivio: Valmentaja sulki oven Glen Kamaran edestä – joukkueen pariin ei enää asiaa *Ilta-Sanomat*.  31.7.2023. Viitattu 1.9.2023.
16. ↑  
Rangers-luotsi antoi päivityksen Glen Kamaran tilanteesta – "On parasta, että hän on sivussa" *mtvuutiset.fi*.  31.7.2023. Viitattu 1.9.2023.
17. ↑  Leeds United seal deal for Glen Kamara from Rangers *www.leedsunited.com*.  31.8.2023. Viitattu 1.9.2023. (englanniksi)
18. ↑  Jalkapallokirjat 2013–2015
19. ↑  Jalkapallokirjat 2015–2017
20. ↑  Huuhkajat kaatoi Viron komein 3-0-lukemin Palloliitto 9.11.2017.
21. ↑  Teemu Pukki iski jälleen voiton Huuhkajille Palloliitto 13.10.2018.
22. ↑  Huuhkajat murskasi Liechtensteinin Helsingissä ja varmisti EM-kisapaikan Palloliitto 15.11.2019.
23. ↑  Glen Kamaralla on salainen suomalainen erityisominaisuus, jonka saavat nähdä vain harvat ja luotetut *Ilta-Sanomat*.  11.6.2023. Viitattu 14.10.2023.
24. ↑  Jukka Heinonen: Huuhkajatähti Glen Kamara kertoo salaisesta paheestaan – toivoo sen suosion lisääntyvän Suomessakin *Seura.fi*.  8.6.2021. Viitattu 14.10.2023.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Glen Kamara**.
* Glen Kamara Rangersin sivuilla
* Glen Kamara Palloliiton sivuilla (Arkistoitu – Internet Archive)
* Glen Kamara Transfermarktin sivuilla

Leeds United – Englannin mestaruussarja
1 Meslier |
2 Ayling |
3 Firpo |
4 Ampadu |
5 Cresswell |
6 Cooper |
7 Piroe |
8 Kamara |
9 Bamford |
10 Summerville |
12 Anthony |
13 Klaesson |
14 Rodon |
15 Dallas |
17 Shackleton |
18 Gyabi |
20 James |
21 Struijk |
22 Gray |
24 Rutter |
25 Byram |
26 Bate |
27 Poveda |
28 Darlow |
29 Gnonto |
30 Gelhardt |
33 Hjelde |
39 Spence |
44 Gruev |
49 Joseph |
Manageri Farke



|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Suomi (KANTO)

 |

 |